‘ทองคำ’แพงตรุษจีนไม่คึกลดแจกอั่งเปา
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

โพสต์ทูเดย์ — ยอดแจกทองคำเป็นอั่งเปาในช่วงเทศกาลตรุษจีนวูบ หลังราคาทองแพง
นายจิตติ ตั้งสิทธิ์ภักดี นายกสมาคมค้าทองคำ เปิดเผยว่า บรรยากาศการซื้อขายทองคำในช่วงเทศกาลตรุษจีนปี 2553 คึกคักกว่าตรุษจีนปีที่ผ่านมาเล็กน้อย เนื่องจากทิศทางราคาทองคำยังมีความผันผวนทั้งปรับขึ้นและลง ทำให้นักลงทุนมีโอกาสในการเข้ามาเก็งกำไรได้ แตกต่างจากปี 2552 ที่ราคาทองคำมีทิศทางขาขึ้นทางเดียว
สำหรับราคาขายทองคำในวันที่ 12 ก.พ. ทองคำแท่งรับซื้อบาทละ 1.7 หมื่นบาท ขายออกบาทละ 1.71 หมื่นบาท ทองรูปพรรณรับซื้อบาทละ 16,751.80 บาท ขายออกบาทละ1.75 หมื่นบาท
นายจิตติ กล่าวว่า สถานการณ์การซื้อทองคำเพื่อแจกเป็นอั่งเปาในช่วงเทศกาลตรุษจีน มีแนวโน้มลดลงทั้งจำนวนผู้ให้และผู้รับอั่งเปา เนื่องจากราคาทองคำปรับตัวขึ้นสูงมากเป็นประวัติการณ์ แม้ว่าราคาทองช่วงนี้จะอยู่ในช่วงขาลงก็ตาม โดยราคาทองคำในช่วงตรุษจีนปี 2553 อยู่ที่บาทละประมาณ 1.7 หมื่นบาท ขณะที่ราคาทองคำในช่วงตรุษจีนปี 2552 อยู่ในระดับ 1.5 หมื่นบาท
ด้านสถานการณ์ร้านค้าทองคำในปีนี้ก็ยังไม่ดีขึ้น เนื่องจากประชาชนหันมาซื้อทองคำแท่งเพื่อเก็งกำไรและลงทุนถึง 95% ทองรูปพรรณเพียง 5% ดังนั้นรายได้จากค่ากำเหน็จจึงลดลงร้านทองต้องปรับตัว และเพิ่มบริการซื้อขายทองคำล่วงหน้าในตลาดอนุพันธุ์ รวมทั้งจะเปิดการซื้อขายผ่านอินเทอร์เน็ต ซึ่งขณะนี้กำลังเสนอหลักการให้กระทรวงพาณิชย์พิจารณา เพราะต้องมีการควบคุมดูแลป้องกันมิจฉาชีพเข้ามาหลอกลวงประชาชน โดยร้านค้าทองคำที่จะเปิดการซื้อขายผ่านอินเทอร์เน็ตต้องมีความน่าเชื่อถือ หรือเปิดขายทองคำมาอย่างน้อย 6 ปี